Dvidėmė šokliablakė
Dvidėmė šokliablakė (Saldula saltatoria) – blakių pobūrio šokliablakių šeimos rūšis. Kūnas 3,3–4,5 mm ilgio (patinėliai 3,3–4,1 mm; patelės 3,5–4,5 mm ilgio), ovalo formos, juodos ar tamsiai rudos spalvos. Antenos plonos ir neilgos. Akys didelės, tarp sudėtinių ir paprastų akių yra po baltą dėmę. Turi 2 šviesias dėmes abipus stuburo linijos, nors pats antsparnių raštas gali būti labai įvairus. Kojos šviesios, gelsvos, blauzdos prasideda tamsiu skersiniu dryželiu, apaugusios trumpais retais šereliais. Plėšrios, greitos, gerai šokinėja. Maitinasi kolembolomis (lot. Collembola), musių (lot. Diptera) lervomis. Kiaušinėlius deda gegužės mėnesį, nimfos stebimos birželio – liepos mėnesiais. Dažniausiai sutinkamos smėlėtose įvairių vandens telkinių pakrantėse. Paplitimas: Europa, Šiaurės Azija ir Šiaurės Amerika.